**Pályázat az ELTE TTK HÖK Környezettudományi Szakterületi Koordinátori tisztségére**

 László Dorina vagyok, környezettanos hallgató, tanári szakirányon, földrajz minorral. Fél éve töltöm be a Környezettudományi szakterületi Koordinátor tisztségét a TTK HÖK-ben, és most szeretném újra megpályázni ezt a posztot.

 Megválasztásom után igyekeztem főként a SzaCsra koncentrálni, illetve frissíteni a kommunikációs csatornákat. Rögtön a poszt betöltésének elején megtartottuk az első Környezettudományi Konferenciát, mely rendezvény későbbiekben való újraszervezése terveim között szerepel. Emellett számos új helyzetben láthattam bele szakunk ügyeibe. Ez alatt a kevés idő alatt, ami eddig rendelkezésemre állt koordinátorként, próbáltam tapasztalatot gyűjteni. Ezekre alapozva szeretném a következő dolgokat célként kitűzni:

* Szeretném, ha a főmentorunk bevonásával két- három hetente a szakos mentorok leülnének megbeszélni tapasztalataikat, segítséget nyújtanának egymásnak.
* Tervezem SzaCs FB csoport/profil kialakítását, ahol szintén a hallgatóké lenne a főszerep. Ötletekkel, és kérdéseikkel itt bármikor megtalálnának minket, így ha nem is közvetlen módon, de mindenki részt vehetne Szakterületünk életének alakulásában.
* Szakterületi csoportunk (majd a SzaB) üléseit szeretném –a jelenleginél mindenképpen- rendszeresebbé és látogatottabbá tenni, hogy a munka hatékonyabb legyen, és hogy minél közelebb kerülhessünk a hallgatók tényleges igényeihez és problémáihoz.
* Mivel szakunkon számos szakirány választható a második félév végén, igen nehéz kiigazodni rajtuk. Ehhez kértem a SzaCs tagok segítségét, még pedig abban, hogy a különböző szakirányokon tanuló hallgatók, állítsanak össze egy rövid anyagot, akár ppt-vel. Azt tervezem, hogy ez úgynevezett kerekasztal beszélgetés keretein belül rövid előadásokat tartanánk ezekről. Emellett elhangzana a tanterv használatához kapcsolódó néhány hasznos információ.
* Október 29-én bevezetésre kerül az ELTE-n a Neptun. Igény esetén, mind a mentorok, mind a gólyák körében tervezek „ismerkedő esteket”.
* Szakmai gyakorlatok: mivel szakunkon ez egy viszonylag friss újítás, eléggé kezdetleges pont még. Ahhoz azonban, hogy minél több, lehetőleg szakmába vágó helyre jussanak el hallgatóink, fel kell térképeznünk, hogy mely intézmények fogadnák őket nyári gyakorlatra. Célom ebben a projektben, hogy minél több, környezettudománnyal foglalkozó intézményt megkeressünk.
* Weiszburg Tamás Tanár Úrral hosszas egyeztetés után arra jutottunk, hogy nem szabadna hagynunk, hogy a Bevezetés a kémiába című tárgyon a mostanihoz hasonló számú hallgató bukjon meg. Ehhez szeretném elérni, hogy az kurzus innentől (azaz a következő félévtől akár) C típusú kollokviumként szerepeljen a tantervben.
* Tavaly már megrendezésre került az első Kémiás- környtanos barátság buli, mely nagy sikernek örvendett. Erre alapozva, már szervezzük a következő hónapban tartandó Barátság bulit, a biológia szakterülettel kiegészülve.
* Egyik igen aktív Szakterülei Csoporttagunk, Kisdi Benedek vállalta túrák megszervezését környezettanos hallgatóknak, hiszen ő gyakorlott az ilyesmiben. Ebben is aktív szerepet kívánok vállalni.
* A személyi változások ellenére szeretném folytatni a környezettanos kirándulások szervezését is.
* Továbbá szeretném, ha a TTK nagy Nyílt napján szakunk az eddigi legjobb promócióval jelenne meg, hogy a képzésre „minőségi hallgató-anyag” jelentkezzen.

 Látható tehát, hogy szakunk fontosabb és kevésbé fontos megmozdulásaiban is feltétlenül számítok a Szakterületi Csoport közreműködésére. Éppen ezért végül, de egyáltalán nem utolsó sorban nagy hangsúlyt szeretnék fektetni arra, hogy az itt tevékenykedő hallgatók ne csak az ülések alkalmával találják meg egymást. Szeretném feléleszteni a köztük/köztünk lévő kommunikáció, mind személyes, mind pedig elektronikus formáját. Erre számtalan módot el tudok képzelni, a közös kirándulásoktól kezdve, kultúrprogramok látogatásán át, mondjuk „csak” egy filmvetítésig, akár a KKlub bevonásával.

Köszönöm, hogy elolvastad a pályázatom! Kérdéseket szeretettel várom a kornyszk@ttkhok.elte.hu mail címen, vagy telefonon, és persze személyesen is.

Budapest, 2012-09-13

 László Dorina